\\e-lex\elex\elexdb\5531a5834816222280f20d1ef9e95f69\f1ef33b5829700a453f0d25f17f9b85c

**PARLAMENTUL REPUBLICII MOLDOVA**

**L E G E A**

**bugetului de stat pentru anul 2024**

**nr. 418  din  22.12.2023**

*(în vigoare 01.01.2024)*

Monitorul Oficial al R. Moldova nr. 510-513 art. 915 din 29.12.2023

\* \* \*

Parlamentul adoptă prezenta lege organică.

**Capitolul I**

**DISPOZIŢII GENERALE**

**Art.1.** – (1) Bugetul de stat pentru anul 2024 se aprobă la venituri în sumă de 66632000,0 mii de lei și la cheltuieli în sumă de 82222000,0 mii de lei, cu un deficit în sumă de 15590000,0 mii de lei.

(2) Indicatorii generali și sursele de finanțare ale bugetului de stat sunt prezentate în anexa nr.1.

(3) Componența veniturilor bugetului de stat și sursele de finanțare a soldului bugetar sunt prezentate în anexa nr.2.

(4) Bugetele autorităților finanțate de la bugetul de stat la cheltuieli și resurse sunt prezentate în anexa nr.3.

(5) Cheltuielile bugetului de stat conform clasificației funcționale sunt prezentate în anexa nr.4.

(6) Volumul cheltuielilor de personal pe autorități bugetare este prezentat în anexa nr.5.

**Capitolul II**

**REGLEMENTĂRI SPECIFICE**

**Art.2.** – În bugetele unor autorități/instituții bugetare, conform domeniilor de competență, se aprobă alocații pentru scopuri specifice după cum urmează:

a) pentru Fondul rutier – în sumă de 1635946,3 mii de lei. Defalcările anuale din volumul total al accizelor la produsele petroliere, cu excepția gazului lichefiat, nu vor depăși 54,45%;

b) pentru Fondul de reducere a vulnerabilității energetice – în sumă de 1566284,0 mii de lei;

c) pentru Fondul național pentru dezvoltare regională și locală – în sumă de 601500,0 mii de lei;

d) pentru Fondul național de dezvoltare a agriculturii și mediului rural – în sumă de 1600000,0 mii de lei. Repartizarea acestor alocații se efectuează în modul stabilit de Guvern;

e) pentru Fondul viei și vinului – în sumă de 38196,2 mii de lei, dintre care 19696,2 mii de lei din Fondul național de dezvoltare a agriculturii și mediului rural;

f) pentru Fondul Național pentru Mediu – în sumă de 175000,0 mii de lei;

g) pentru susținerea activității teatrelor, a circului și a organizațiilor concertistice – în sumă de 280999,8 mii de lei;

h) pentru finanțarea partidelor politice – în sumă de 53985,0 mii de lei;

i) pentru finanțarea investițiilor capitale pe autorități bugetare – în sumă de 1904231,2 mii de lei, cu repartizarea acestora conform anexei nr.6;

j) pentru lucrări de renovare/construcție a blocurilor sanitare în instituțiile de învățământ primar, gimnazial și liceal – în sumă de 26187,5 mii de lei;

k) pentru implementarea măsurilor de eficiență energetică în sectorul rezidențial – în sumă de 307900,0 mii de lei, dintre care 75000,0 mii de lei din Fondul de reducere a vulnerabilității energetice;

l) pentru Fondul de amalgamare voluntară a localităților – în sumă de 83000,0 mii de lei. Repartizarea acestor alocații se efectuează în modul stabilit de Guvern.

**Art.3.** – În bugetul de stat se aprobă alocații pentru:

a) plata cotizațiilor în organizațiile internaționale al căror membru este Republica Moldova – în sumă de 56500,0 mii de lei; pentru activități de reintegrare a țării – în sumă de 15000,0 mii de lei. Repartizarea acestor alocații se efectuează în baza hotărârilor de Guvern;

b) fondul de rezervă al Guvernului – în sumă de 150000,0 mii de lei și fondul de intervenție al Guvernului – în sumă de 250000,0 mii de lei;

c) susținerea programului "Diaspora Acasă Reușește "DAR 1+3"" – în sumă de 10000,0 mii de lei. Repartizarea acestor alocații se va efectua în modul stabilit de Guvern;

d) susținerea programului de granturi pentru inițiativele tinerilor la nivel local – în sumă de 1500,0 mii de lei. Repartizarea acestor alocații se va efectua în modul stabilit de Guvern;

e) subvenționarea locurilor de muncă – în sumă de 20000,0 mii de lei. Repartizarea acestor alocații se va efectua în modul stabilit de Guvern;

f) asigurarea prevederilor cadrului normativ privind salarizarea în sectorul bugetar – în sumă de 1855000,0 mii de lei. Repartizarea acestor alocații pe autorități publice se va efectua în baza hotărârilor de Guvern.

**Art.4.** – (1) În bugetul de stat se aprobă transferuri către alte bugete și fonduri:

a) la bugetul asigurărilor sociale de stat – în sumă de 18487197,8 mii de lei, dintre care pentru acoperirea deficitului bugetului asigurărilor sociale de stat – 6578860,8 mii de lei și pentru plata compensațiilor la energie sub formă de plată monetară din Fondul de reducere a vulnerabilității energetice – în sumă de 777084,0 mii de lei;

b) la fondurile asigurării obligatorii de asistență medicală –în sumă de 6999402,4 mii de lei, dintre care pentru realizarea programelor naționale în domeniul ocrotirii sănătății – 150648,1 mii de lei. Pentru asigurarea unor categorii de persoane conform legislației, prin derogare de la prevederile art.9 din Legea nr.1593/2002 cu privire la mărimea, modul și termenele de achitare a primelor de asigurare obligatorie de asistență medicală, se aprobă transferuri la fondurile asigurării obligatorii de asistență medicală în sumă de 6848584,3 mii de lei;

c) la bugetele locale – în sumă totală de 17902896,9 mii de lei, dintre care 711848,9 mii de lei transferuri cu destinație generală pentru bugetele locale de nivelul întâi din contul taxei pentru folosirea drumurilor de către autovehiculele înmatriculate în Republica Moldova. Repartizarea transferurilor la bugetele locale se efectuează conform anexei nr.7.

(2) Fondul de susținere financiară a unităților administrativ-teritoriale este suplimentat cu cota-parte de 10% din impozitul pe venitul din activitatea de întreprinzător încasat în anul 2022.

**Art.5.** – Pentru implementarea Programului de stat "Prima casă" se alocă suma de 170000,0 mii de lei, inclusiv 10000,0 mii de lei pentru onorarea garanțiilor de stat în cadrul programului respectiv. Repartizarea acestor alocații se va efectua în modul stabilit de Guvern.

**Art.6.** – (1) În bugetul de stat se prevăd mijloace financiare pentru:

a) majorarea capitalului social al Întreprinderii de Stat "Calea Ferată din Moldova" – în sumă de până la 728406,4 mii de lei (echivalentul a 34985,9 mii de euro);

b) majorarea capitalului social al Societății cu Răspundere Limitată "Arena Națională" – în sumă de până la 65515,6 mii de lei (echivalentul a 3146,76 mii de euro);

c) majorarea capitalului autorizat deținut de Republica Moldova la Banca Internațională pentru Reconstrucție și Dezvoltare – în sumă de până la 41287,9 mii de lei (echivalentul a 2181,1 mii de dolari SUA) și la Corporația Financiară Internațională – în sumă de până la 48195,8 mii de lei (echivalentul a 2546,0 mii de dolari SUA).

(2) Alocarea mijloacelor financiare prevăzute la alin.(1) se efectuează în baza hotărârilor de Guvern.

**Art.7.** – Mijloacele financiare primite de la bugetele componente ale bugetului public național de către autoritățile/instituțiile publice aflate la autogestiune, întreprinderile de stat și societățile pe acțiuni ai căror fondatori sunt autoritățile administrației publice centrale și locale, conform anexei nr.8, se gestionează prin Contul Unic Trezorerial al Ministerului Finanțelor.

**Art.8.** – Se stabilește că, la situația din 31 decembrie 2024, datoria de stat internă nu va depăși suma de 44566,8 milioane de lei, datoria de stat externă – 80958,9 milioane de lei (echivalentul a 4192,6 milioane de dolari SUA). Soldul garanțiilor de stat externe va constitui zero lei, iar soldul garanțiilor de stat interne nu va depăși suma de 2500,0 milioane de lei.

**Art.9.** – (1) Impozitul privat reprezintă o plată unică care se percepe la efectuarea tranzacțiilor cu bunuri proprietate publică în procesul de privatizare, indiferent de tipul mijloacelor folosite.

(2) Subiecți ai impunerii cu impozit privat sunt persoanele juridice și persoanele fizice din Republica Moldova, precum și persoanele juridice și persoanele fizice străine cărora, în procesul de privatizare, li se transmit în proprietate privată bunuri proprietate publică.

(3) Obiecte ale impunerii cu impozit privat sunt bunurile proprietate publică, inclusiv acțiunile.

(4) Cota impozitului privat se stabilește la 1% din valoarea de achiziție a bunurilor proprietate publică supuse privatizării, inclusiv din valoarea acțiunilor supuse privatizării.

(5) Impozitul privat se achită până la semnarea contractului de vânzare-cumpărare și se virează la bugetul de stat sau la bugetul local, în funcție de apartenența bunului.

(6) Impozitul privat nu se achită în cazul primirii gratuite în proprietate privată a bunurilor proprietate publică de către persoane fizice rezidente care nu desfășoară activitate de întreprinzător.

(7) În cazul rezoluțiunii contractului de vânzare-cumpărare, determinată de neexecutarea sau de executarea necorespunzătoare a obligațiilor asumate de cumpărător, sumele plătite în calitate de impozit privat nu se restituie.

(8) Monitorizarea îndeplinirii prevederilor prezentului articol revine autorităților administrației publice centrale sau locale, în funcție de apartenența bunului proprietate publică.

**Art.10.** – (1) Pentru calcularea, începând cu 1 ianuarie 2024, a salariilor angajaților din sectorul bugetar, în conformitate cu prevederile Legii nr.270/2018 privind sistemul unitar de salarizare în sectorul bugetar, se stabilește valoarea de referință în mărime de 2100 de lei.

(2) Prin derogare de la prevederile alin.(1), se stabilesc următoarele valori de referință:

a) în mărime de 1400 de lei – pentru Președintele Republicii Moldova, Președintele Parlamentului, Prim-ministru și deputați;

b) în mărime de 2300 de lei pentru:

– personalul care, conform anexelor la Legea nr.270/2018 privind sistemul unitar de salarizare în sectorul bugetar, se încadrează în clasele de salarizare de la 1 până la 25;

– personalul didactic, ştiinţifico-didactic, științific și personalul de conducere din cadrul instituțiilor de învățământ, al organizațiilor din domeniile cercetării și inovării, conducătorii (directori și directori adjuncți) instituțiilor de educație timpurie, de învățământ primar, gimnazial, liceal și profesional tehnic, directorii/directorii adjuncți ai altor instituții de învățământ decât cele de educație timpurie, de învățământ primar, gimnazial, liceal și profesional tehnic;

– personalul din cadrul autorităților administrative și al instituțiilor din subordinea Ministerului Afacerilor Interne, cu excepția celui care beneficiază de spor specific stabilit conform art.17 alin.(2) lit.b1) din Legea nr.270/2018 privind sistemul unitar de salarizare în sectorul bugetar;

– personalul din cadrul sistemului administrației penitenciare, cu excepția celui care beneficiază de spor specific stabilit conform art.17 alin.(2) lit.b1 din Legea nr.270/2018 privind sistemul unitar de salarizare în sectorul bugetar;

– personalul din cadrul Inspectoratului Național de Probațiune;

c) în mărime de 2500 de lei pentru:

– procurori, inspectorii din cadrul Inspecției procurorilor și directorul Institutului Național al Justiției;

– personalul, inclusiv cu funcții de demnitate publică, din cadrul Serviciului de Informații și Securitate, al Autorității Naționale de Integritate și al Serviciului Prevenirea și Combaterea Spălării Banilor;

– personalul din cadrul Autorității Aeronautice Civile, al Agenției de Intervenție și Plăți pentru Agricultură, al Agenției Naționale pentru Curriculum și Evaluare, al Agenției de administrare a instanțelor judecătorești, al Agenției Resurse Informaționale Juridice, al Inspectoratului de Stat pentru Supravegherea Produselor Nealimentare și Protecția Consumatorilor, al Agenției Achiziții Publice, al Inspectoratului Control Financiar de Stat, al Inspectoratului Social de Stat, al Agenției Naționale Transport Auto, al Agenției Navale, al Agenției Feroviare și al Inspectoratului Național pentru Supraveghere Tehnică;

– personalul, cu excepția judecătorilor și inspectorilor-judecători, din cadrul Consiliului Superior al Magistraturii, al Curții Supreme de Justiție, al curților de apel, al judecătoriilor;

– personalul din cadrul Consiliului Superior al Procurorilor, al Procuraturii Generale, al procuraturilor teritoriale și al celor specializate;

– personalul, cu excepția celui cu funcții de demnitate publică, din cadrul Curții Constituționale, al Comisiei Electorale Centrale, al Consiliului Concurenței, al Consiliului Audiovizualului, al Agenției Naționale pentru Soluționarea Contestațiilor, al Agenției Proprietății Publice, al Agenției Naționale pentru Siguranța Alimentelor, al Centrului Național Anticorupție, al Centrului pentru Comunicare Strategică și Combatere a Dezinformării, al Curții de Conturi, al Agenției de Stat pentru Proprietatea Intelectuală, al Biroului Național de Statistică, al Agenției Geodezie, Cartografie și Cadastru, al Agenției Medicamentului și Dispozitivelor Medicale, al Casei Naționale de Asigurări Sociale, al Oficiului Avocatului Poporului, al Consiliului pentru egalitate, al Centrului Național pentru Protecția Datelor cu Caracter Personal;

– personalul, cu excepția directorului și directorului adjunct, din cadrul Inspectoratului de Stat al Muncii;

d) în mărime de 2850 de lei – pentru judecătorii-asistenți din cadrul Curții Constituționale, judecători (cu excepția judecătorilor din cadrul Curții Constituționale, al Consiliului Superior al Magistraturii și al Curții Supreme de Justiție) și inspectorii-judecători;

e) în mărime de 3000 de lei pentru:

– judecătorii din cadrul Curții Supreme de Justiție și al Consiliului Superior al Magistraturii;

– secretarii generali adjuncți ai Guvernului, secretarii de stat ai Guvernului, secretarii generali și secretarii generali adjuncți ai ministerelor, secretarii de stat;

– personalul cu funcții de demnitate publică din cadrul Consiliului Concurenței, al Consiliului Audiovizualului, al Comisiei Electorale Centrale, al Agenției Naționale pentru Soluționarea Contestațiilor, al Agenției Proprietății Publice, al Agenției Naționale pentru Siguranța Alimentelor, al Casei Naționale de Asigurări Sociale, al Centrului Național Anticorupție, al Curții de Conturi, al Agenției de Stat pentru Proprietatea Intelectuală, al Biroului Național de Statistică, al Agenției Geodezie, Cartografie și Cadastru, al Agenției Medicamentului și Dispozitivelor Medicale, al Oficiului Avocatului Poporului, al Consiliului pentru egalitate, al Centrului Național pentru Protecția Datelor cu Caracter Personal;

– directorul și directorul adjunct al Inspectoratului de Stat al Muncii;

– personalul, inclusiv din cabinetul persoanelor cu funcții de demnitate publică, din aparatele centrale ale ministerelor, ale trezoreriilor regionale ale Ministerului Finanțelor, ale Cancelariei de Stat, ale oficiilor teritoriale ale Cancelariei de Stat, cu excepția prim-viceprim-ministrului, viceprim-ministrului, ministrului, Agentului guvernamental și secretarului general al Guvernului;

f) în mărime de 3600 de lei – pentru prim-viceprim-ministru, viceprim-ministru, ministru, Agentul guvernamental, secretarul general al Guvernului, directorul și directorul adjunct ai Centrului pentru Comunicare Strategică și Combatere a Dezinformării;

g) în mărime de 4300 lei pentru:

– judecătorii, procurorii care au promovat evaluarea externă conform Legii nr.252/2023 privind evaluarea externă a judecătorilor și procurorilor și modificarea unor acte normative, precum și candidații la funcțiile indicate la art.3 alin.(1) lit.a)–f) din legea menționată, care au promovat evaluarea respectivă, dar nu au fost aleși sau, după caz, numiți, în funcția la care au candidat;

– membrii procurori din cadrul Consiliului Superior al Procurorilor, care au promovat evaluarea prevăzută de Legea nr.26/2022 privind unele măsuri aferente selectării candidaților la funcția de membru în organele de autoadministrare ale judecătorilor și procurorilor, precum și procurorii candidați care au promovat evaluarea respectivă, dar nu au fost aleși în funcția de membru al Consiliului Superior al Procurorilor;

– membrii procurori din cadrul Colegiului pentru selecția și evaluarea procurorilor și din cadrul Colegiului de disciplină și etică al Consiliului Superior al Procurorilor, care au promovat evaluarea prevăzută de Legea nr.26/2022 privind unele măsuri aferente selectării candidaților la funcția de membru în organele de autoadministrare ale judecătorilor și procurorilor, precum și procurorii candidați care au promovat evaluarea respectivă, dar nu au fost aleși în funcția de membru al Colegiului pentru selecția și evaluarea procurorilor sau al Colegiului de disciplină și etică;

h) în mărime de 4500 lei pentru:

– membrii judecători din cadrul Consiliului Superior al Magistraturii, care au promovat evaluarea prevăzută de Legea nr.26/2022 privind unele măsuri aferente selectării candidaților la funcția de membru în organele de autoadministrare ale judecătorilor și procurorilor, precum și judecătorii candidați care au promovat evaluarea respectivă, dar nu au fost aleși în funcția de membru al Consiliului Superior al Magistraturii;

– membrii judecători din cadrul Colegiului pentru selecția și evaluarea judecătorilor și din cadrul Colegiului disciplinar al Consiliului Superior al Magistraturii, care au promovat evaluarea prevăzută de Legea nr.26/2022 privind unele măsuri aferente selectării candidaților la funcția de membru în organele de autoadministrare ale judecătorilor și procurorilor, precum și judecătorii candidați care au promovat evaluarea respectivă, dar nu au fost aleși sau, după caz, numiți în funcția de membru al Colegiului pentru selecția și evaluarea judecătorilor sau al Colegiului disciplinar al judecătorilor;

– judecătorii Curții Supreme de Justiție, care au promovat evaluarea externă conform Legii nr.65/2023 privind evaluarea externă a judecătorilor și a candidaților la funcția de judecător al Curții Supreme de Justiție și care au fost numiți în funcție, precum și candidații la funcția de judecător al Curții Supreme de Justiție, din rândul judecătorilor și procurorilor aflați în funcție, care au promovat evaluarea externă, dar nu au fost numiți în calitate de judecători ai Curții Supreme de Justiție;

i) în mărime de 4700 lei – pentru judecătorii din cadrul Curții Constituționale.

**Art.11.** – Se stabilește spor lunar în valoare fixă și în mărime de 1300 de lei pentru angajații din sectorul bugetar, cu excepția Președintelui Republicii Moldova, Președintelui Parlamentului, Prim-ministrului și deputaților.

**Art.12.** – Pentru stagiarii care participă la stagiile în serviciul public, în conformitate cu prevederile Legii nr.123/2023 cu privire la stagiile plătite în serviciul public, se stabilește cuantumul bursei lunare în mărime de 3000 de lei.

**Art.13.** – (1) Se aprobă cuantumul minim al chiriei bunurilor proprietate publică conform anexei nr.9.

(2) Se scutesc de plata chiriei (exceptând plata serviciilor comunale):

a) autoritățile/instituțiile bugetare finanțate de la bugetul de stat, instituțiile publice ce implementează proiecte finanțate din surse externe – parte a bugetului de stat (unități de implementare), și uniunile de creație – pentru încăperile închiriate de la alte autorități/instituții bugetare finanțate de la bugetul de stat, precum și de la întreprinderile de stat al căror fondator este autoritatea ierarhic superioară acestora, fără drept de sublocațiune;

b) întreprinderile de stat al căror fondator este Administrația Națională a Penitenciarelor – pentru încăperile închiriate de la instituțiile din cadrul sistemului administrației penitenciare.

**Art.14.** – Despăgubirile pentru persoanele care, potrivit legislației, sunt supuse asigurării de stat obligatorii se plătesc, în baza documentelor întocmite de către serviciile de specialitate ale autorităților/instituțiilor în care sunt angajate aceste persoane, din mijloacele autorităților/instituțiilor respective.

**Art.15.** – (1) Comisioanele pentru serviciile de distribuire a compensațiilor persoanelor supuse represiunilor politice, a compensațiilor unice pentru conectarea la conducta de gaze naturale și a altor plăți sociale cu destinație specială pentru unele categorii de populație, prevăzute în bugetul de stat, se stabilesc la încheierea contractelor între prestatorii de servicii de plată, Ministerul Finanțelor și Agenția de Guvernare Electronică în cazul plăților distribuite prin intermediul serviciului guvernamental de plăți electronice și nu vor depăși valoarea maximă de 0,4% din suma distribuită la conturi de plăți și de 0,8% din suma distribuită în numerar.

(2) Comisioanele pentru serviciile de recepționare a cererilor pentru indexarea și distribuirea sumelor indexate conform Legii nr.1530/2002 privind indexarea depunerilor bănești ale cetățenilor în Banca de Economii, prestate prin intermediul Întreprinderii de Stat "Poșta Moldovei", se stabilesc la valoarea maximă de 10 lei pentru cererea recepționată și la valoarea maximă de 0,8% din suma distribuită.

(3) Comisioanele pentru eliberarea numerarului de către bănci pentru plata prestațiilor sociale specificate la alin.(1) și (2), precum și pentru plățile sociale distribuite prin serviciul guvernamental de plăți electronice, prin intermediul Întreprinderii de Stat "Poșta Moldovei" se stabilesc la valoarea maximă de 0,25% din suma eliberată și se achită de la bugetul de stat.

(4) Comisioanele pentru serviciile de încasare, prin alte instrumente de plată decât cardurile de plată, de la populație, de la agenții constatatori, de la perceptorii fiscali și de la funcționarii fiscali a plăților în Contul Unic Trezorerial al Ministerului Finanțelor, cu excepția plății drepturilor de import-export, precum și comisionul la restituirea plăților către populație se stabilesc în valoare maximă de 1,0% pentru o plată de la suma încasată/restituită, dar nu mai puțin de 1 leu și nu mai mult de 2,5 lei pentru o plată, în bază de contract încheiat de către Ministerul Finanțelor cu prestatorii de servicii de plată, și se achită de la bugetul de stat.

(5) Comisioanele pentru serviciile de încasare prin carduri de plată de la populație a plăților la bugetele componente ale bugetului public național și cele pentru restituirea plăților de la aceste bugete populației se stabilesc la valoarea de 0,5% din suma notei de plată – în cazul plăților cu cardurile de plată emise în Republica Moldova și de 2,2% din suma notei de plată – în cazul plăților cu cardurile de plată emise în afara Republicii Moldova, și se achită de la bugetul de stat.

(6) Comisioanele specificate la alin.(3)–(5) pentru operațiunile aferente bugetului asigurărilor sociale de stat și fondurilor asigurării obligatorii de asistență medicală sunt restituite în bugetul de stat din bugetul asigurărilor sociale de stat și din fondurile asigurării obligatorii de asistență medicală.

**Art.16.** – (1) Se stabilește achitarea de la bugetul de stat a comisioanelor pentru:

a) executarea prin sistemul automatizat de plăți interbancare a documentelor de plată din sistemul trezorerial al Ministerului Finanțelor;

b) serviciile aferente deservirii operațiunilor cu numerar (încasare, eliberare în numerar) în conturile entităților deservite prin Contul Unic Trezorerial al Ministerului Finanțelor;

c) serviciile aferente deservirii operațiunilor valutare în conturile entităților deservite prin Contul Unic Trezorerial al Ministerului Finanțelor;

d) serviciile aferente deservirii conturilor destinate realizării proiectelor finanțate din surse externe, gestionate prin sistemul trezorerial;

e) serviciile aferente distribuirii mijloacelor bănești, în baza documentelor executorii, din conturile bugetului de stat și ale bugetelor locale;

f) menținerea gropurilor sigilate destinate păstrării valorilor;

g) plățile specificate la art.15 alin.(1).

(2) Comisionul pentru recepționarea de la persoanele fizice a drepturilor de import-export se achită de către Serviciul Vamal din contul alocațiilor aprobate acestuia în bugetul de stat, în bază de contract încheiat cu banca.

**Art.17.** – (1) Dobânzile calculate la soldurile mijloacelor bănești ale bugetelor componente ale bugetului public național, ale autorităților/instituțiilor publice la autogestiune și ale altor entități, aflate în conturile deschise în Contul Unic Trezorerial al Ministerului Finanțelor/bănci, se repartizează corespunzător bugetului de stat, bugetului asigurărilor sociale de stat, fondurilor asigurării obligatorii de asistență medicală.

(2) Dobânzile calculate la soldurile mijloacelor băneşti în conturile deschise în bănci şi destinate realizării proiectelor finanţate din surse externe se virează integral la bugetele în a căror componenţă sunt incluse (bugetul de stat sau bugetele locale).

**Art.18.** – Se anulează soldul datoriei în sumă de 98220,0 mii de lei al Agenţiei Rezerve Materiale din subordinea Ministerului Afacerilor Interne faţă de bugetul de stat, pentru împrumutul financiar fără dobândă obţinut în anul 2008 pentru completarea rezervelor de stat cu grâu alimentar.

**Art.19.** – Ministerul Finanţelor se autorizează:

a) să modifice, la cererea întemeiată a autorităţilor bugetare, indicatorii stabiliţi ai bugetului de stat la venituri şi cheltuieli în funcţie de volumul granturilor, al donațiilor, al sponsorizărilor și al altor mijloace intrate, cu titlu gratuit, în posesia autorităților/instituțiilor bugetare;

b) să modifice, la cererea întemeiată a autorităților bugetare, resursele și cheltuielile acestora, ca urmare a reorganizării instituționale, fără modificarea indicatorilor stabiliți ai bugetului de stat la venituri și cheltuieli;

c) să redistribuie, la propunerea Ministerului Infrastructurii și Dezvoltării Regionale, alocațiile aprobate pentru Fondul național pentru dezvoltare regională și locală și pentru proiectul "Asistența tehnică și financiară nerambursabilă acordată Republicii Moldova de către România", în baza deciziei Consiliului Național de Coordonare a Dezvoltării Regionale și Locale;

d) să redistribuie, la propunerea Ministerului Mediului, alocațiile aprobate pentru Fondul Național pentru Mediu, în baza deciziei Comitetului de supraveghere al instituției publice "Oficiul Național de Implementare a Proiectelor în Domeniul Mediului";

e) să redistribuie, la propunerea Ministerului Educației și Cercetării, în baza cererilor întemeiate ale autorităților administrației publice locale, alocațiile aprobate pentru acordarea compensațiilor bănești personalului de conducere și celui didactic din cadrul instituțiilor publice de învățământ general, ca urmare a modificării numărului de beneficiari;

f) să redistribuie, la propunerea întemeiată a Agenției Naționale pentru Cercetare și Dezvoltare, mijloacele alocate pentru organizarea și desfășurarea concursurilor de proiecte între autoritățile administrației publice centrale care exercită calitatea de fondatori ai organizațiilor de drept public din domeniile cercetării și inovării;

g) să redistribuie, la propunerea întemeiată a Ministerului Educației și Cercetării:

– mijloacele alocate pentru finanțarea instituțională a organizațiilor de drept public din domeniile cercetării și inovării între autoritățile administrației publice centrale care exercită calitatea de fondatori ai acestora, în baza metodologiei aprobate de Guvern;

– mijloacele alocate pentru finanțarea instituțiilor publice de învățământ profesional tehnic și superior între autoritățile administrației publice centrale care exercită calitatea de fondatori ai acestora, în baza metodologiilor aprobate de Guvern;

h) să contracteze, pe parcursul anului bugetar, împrumuturi interne pe piața valorilor mobiliare de stat peste limitele prevăzute de bugetul de stat, cu scadență în anul 2024, pentru acoperirea decalajului temporar de casă al bugetului de stat;

i) să modifice raporturile dintre bugetul de stat și bugetele locale în cazul delegării, în temei legal, a unor competențe sau al retragerii lor, în cazul trecerii, în modul stabilit, a unor instituții din subordinea autorităților publice locale în subordinea autorităților publice centrale și viceversa, precum și în cazul trecerii unor instituții din subordinea autorităților administrației publice locale de nivelul întâi în subordinea autorităților administrației publice locale de nivelul al doilea și viceversa;

j) să redistribuie, la propunerea întemeiată a Ministerului Muncii și Protecției Sociale, alocațiile aprobate în Fondul de reducere a vulnerabilității energetice pentru plata compensațiilor lunare la achitarea facturilor la energie sub formă de ajutor financiar și pentru plata compensațiilor la energie sub formă monetară, între aceste măsuri;

k) să redistribuie, la propunerea Comisiei Electorale Centrale, mijloacele alocate pentru organizarea și desfășurarea alegerilor între Comisia Electorală Centrală și Ministerul Afacerilor Externe și Integrării Europene, în scopul instituirii și funcționării secțiilor de votare peste hotare;

l) să modifice, la propunerea întemeiată a autorităților administrației publice centrale, alocațiile aprobate pentru realizarea acțiunilor/măsurilor în cadrul proiectelor finanțate din surse externe în calitate de transferuri la bugetele locale, reieșind din condițiile prevederilor acordurilor corespunzătoare.

**Art.20.** – (1) Prezenta lege intră în vigoare la 1 ianuarie 2024.

(2) Valorile de referință stabilite pentru personalul Biroului Național de Statistică conform art.10 alin.(2) lit.c) și e) se pun în aplicare începând cu 1 aprilie 2024.

|  |  |
| --- | --- |
| **PREŞEDINTELE PARLAMENTULUI** | **Igor GROSU** |
| **Nr.418. Chișinău, 22 decembrie 2023.** | |